Gitte Terp Henriksen er glad for at kunne hjælpe ved at leje værelser ud til flygtninge. På billedet står hun sammen med syriske Monther Jamil Alafandi. Foto: TV 2

Da sønnen tidligere på året flyttede hjemmefra, stod Gitte Terp Henriksen pludselig alene med et næsten 200 kvadratmeter stort hus og en masse tomme v

Da sønnen tidligere på året flyttede hjemmefra, stod Gitte Terp Henriksen pludselig alene med et næsten 200 kvadratmeter stort hus og en masse tomme værelser.

Tidligere havde hun lejet værelser ud til forskellige boligløse personer i Farum-området, men denne gang havde et opslag i lokalavisen fået hende til at overveje en helt særlig type lejer.

Her ledte Furesø Kommune efter borgere med plads til at huse nogle af de flygtninge, som kommunen selv havde problemer med at finde boliger til. Og efter korte overvejelser, lidt praktisk information fra rådhuset og et møde med de eventuelt kommende lejere, flyttede to mandlige syriske flygtninge ind i huset den 1. maj.

- Jeg synes ikke, jeg kan forsvare at bo i et kæmpe stort hus alene, og hvis jeg så samtidigt kan være med til at løfte opgaven med at hjælpe mennesker, der har det svært, vil jeg meget gerne det, siger Gitte Terp Henriksen.

Flygtningekrisen serveret i dagligstuen

Hun har nu i snart fem måneder boet sammen med Monther Jamil Alafandi og Bashir Mustafa Yasine. De tre hygger sig ofte sammen med en kop te, og ifølge Gitte Terp Henriksen forløber livet under samme tag uden problemer.

Men for de to nye lejere har den nye tilværelse i Danmark ikke været helt problemfri. De savner begge deres familier, som de snart håber at blive familiesammenført med. Og med en baggrund som torturoffer fra Syrien har Monther Jamil Alafandi også sine problemer at slås med, selvom han får professionel hjælp.

På trods af, at de gode dage af og til bliver afbrudt af dårlige, hvor de to lejere er kede af det og i dårligt humør, er Gitte Terp Henriksen glad for, at hun sagde ja til at huse de to flygtninge. På den måde har hun fået serveret flygtningekrisen midt inde i dagligstuen, forklarer hun.

- De har fået mig til at tage den her situation langt mere alvorlig. Det er selvfølgelig også hårdt, og det skal man jo være klar over, når der flytter nogen ind. Der kan dukke nogle tanker op, som man gerne vil være fri for, og det kan nok også holde nogle tilbage, men jeg synes, vi er nødt til at åbne øjnene over for verden, siger Gitte Terp Henriksen.

Pressede kommuner søger alternativ indkvartering

Furesø Kommune er en af mange danske kommuner, der oplever store udfordringer med at huse de i alt 12.000 flygtninge, som forventes at blive fordelt ud i landet i løbet af 2015.

I mangel af permanente boliger benytter flere og flere kommuner sig af midlertidige indkvarteringsformer som for eksempel opstilling af midlertidige pavilloner samt ombygning af eksisterende bygninger. Og på det seneste er også jagten på private udlejere blevet intensiveret.

Gitte Terp Henriksens kommune skal tage imod 73 flygtninge i år, og af dem er 12 indtil videre blevet indkvarteret hos private. Ifølge en rundringning, som TV 2 har foretaget, er den andel med til at placere den nordsjællandske kommune i toppen, når det drejer sig om privat indkvartering.

I Furesø forsøger kommunen fortsat at finde nye borgere, der har lyst til at bo sammen med flygtninge. Og det er ifølge Gitte Terp Henriksens to bofæller en god idé.

- Det er en god måde at bo på, og jeg lærer sproget og den danske kultur hurtigere, end hvis jeg bare sad sammen med andre flygtninge, siger Monther Jamil Alafandi og bakkes op af sin landsmand:

- Jeg er meget glad for at bo hos Gitte, og jeg lærer en del. Det eneste jeg mangler for at være rigtig glad er at få min familie her op, siger Bashir Mustafa Yasine.

Hvor mange nye flygtninge (med opholdstilladelse) skal din kommune tage imod i år? Få svaret i grafikken herunder (artiklen fortsætter under grafikken).

Kom hjem til den flotteste have

Gitte Terp Henriksen forklarer, at hendes kæreste i begyndelsen var nervøs for, at hun skulle bo sammen to helt fremmede mænd. Frygten hos kæresten forsvandt dog hurtigt, da han mødte Monther og Bashir.

For Gitte Terp Henriksen handler indlogeringen af de to syrere i høj grad om at vise ansvar i forhold til et stort problem. Hun opfordrer andre danskere til at kaste sig ud i det, og tro på det kan lykkes. Men inden da, er det vigtigt på forhånd at have en god kontrakt og en ordentlig afklaring med kommunen, siger hun.

Er det først på plads, er der ifølge Gitte Terp Henriksen gode muligheder for masser af positive oplevelser. Især hvis gæsterne er lige så hjælpsomme som Monther og Bashir, der i løbet af hendes tre uger lange sommerferie vandede blomster og slog græs i haven, mens hun var væk.

- Jeg kom hjem stil den flotteste have. Kan man forlange mere? spørger Gitte Terp Henriksen.

Del dit møde med en flygtning, ved at trække en nål ind på kortet og skrive din historie.

OBS: Alle bidrag bliver læst igennem af redaktionen, inden de bliver publiceret. Vær opmærksom på, at vi beder om historier om mødet med flygtninge, ikke møder med "almindelige" migranter og tilflyttere.